त्रकालें दा बेल्ला, चीड़ें दे बूटे कन्ने घिरी दी सैनेटोरियम दी दो-मंजला अमारत, अपना सिर उबड़ा करियै, गासै गी घूरदी, जिन्दगी ते मौती दे मझाटै फसे दे केइयें मानुएं दी इच्छाएं दी झोली फलाइयै, मौन अत्थरूं केरा करदी ऐ। एदी पिछली बक्खी बने दे कोआटरै दा कोई पानी आला परनाला लीक होआ करदा ऐ। ओदी बुआज चीड़ें ते कीड़ें-मकोड़ें दी कूं कूं च इक चमां गै सुर-ताल जमा करदी ऐ। इस सारे सैनेटोरियम च खबरै इक्कै मरीज नेआ ऐ जिसी रातीं बी नीन्दर नेईं औन्दी। ओ बड़ा गै दोआस रौह्न्दा ऐ ते घड़ी-घड़ी खिंजी-खिंजी पौन्दा ऐ। अपने आप बड़बड़ान लगी पौन्दा ऐ--"बन्द करो ए परनाला। मैं आक्खा करनां, बन्द करो ए परनाला।" इन्ना आखने दे कन्ने गै उसी खंग छिड़ी पौन्दी ऐ। ओदा सारा मूंह् लाल सुआ होई जन्दा ऐ। ओ इक हत्थ छात्ती उप्पर रक्खी लैन्दा ऐ ते पानी आले गलासै गी हांबन लगदा ऐ। हत्थै च फगड़ी दी चिट्ठी गी ओ होर जोरै कन्ने घोटी लैन्दा ऐ। फी जिसलै उसी बिन्द होश औन्दी ऐ तां फी उऐ सोचां उसी घेरी लैन्दियां न। उऐ घर, उऐ ञ्याणे, उऐ जिम्मेबारियां ते उऐ मसीबतें दा प्हाड़!